A Bizottság határozata
(1999. január 27.)
a tagállamok által állati bél behozatalára feljogosított harmadik országbeli létesítmények ideiglenes jegyzékeinek megállapításáról
(az értesítés a C(1999) 196. számú dokumentummal történt)
(EGT vonatkozású szöveg)
(1999/120/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/603/EK tanácsi határozattal [1] módosított, az egyes állati eredetű termékek, halászati termékek és élő kéthéjú kagylók tagállamokba történő behozatalára feljogosított harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 2. cikkének (4) bekezdésére és 7. cikkére,
mivel a legutóbb a 97/79/EK irányelvvel [3] módosított 92/118/EGK tanácsi irányelv [4] megállapítja, hogy állati bél bármely harmadik országból behozható;
mivel a legutóbb a 97/76/EK tanácsi irányelvvel [5] módosított 77/99/EGK tanácsi irányelv [6] megállapítja a tisztított, sózott vagy szárított és/vagy hőkezelt gyomor, hólyag vagy bél előállítására, forgalmazására és behozatalára vonatkozó feltételeket;
mivel a legutóbb a 96/106/EK határozattal [7] módosított 94/187/EK bizottsági határozat [8] megállapította a harmadik országok tekintetében az állati bél behozatalára vonatkozó egészségügyi és állatorvosi bizonyítványok követelményeit;
mivel egyes harmadik országok átadták a Bizottságnak a létesítmények jegyzékét és biztosítékot nyújtottak arra vonatkozóan, hogy azok teljes mértékben megfelelnek a közösségi egészségügyi követelményeknek, és ha valamelyik létesítmény esetében ez nem teljesül, felfüggesztik az Európai Közösségbe irányuló kiviteli tevékenységét;
mivel a Bizottság nem tudott meggyőződni valamennyi érintett harmadik ország esetében arról, hogy a létesítmények megfelelnek-e a közösségi követelményeknek, és hogy az illetékes hatóságok által nyújtott biztosítékok érvényesülnek-e;
mivel 1998. december 31-én lejár az az időszak, amely alatt a tagállamok állati belet hozhatnak be az általuk elismert létesítményekből;
mivel ezen időpont lejárata után már nem exportálhatnak állati belet a Közösségbe azon országok, amelyek nem küldték meg a közösségi szabályokkal összhangban lévő létesítményeik jegyzékét;
mivel így egyes országok tekintetében a 95/408/EK határozatban meghatározott eljárással összhangban összeállítható az állati belet előállító létesítmények ideiglenes jegyzéke;
mivel azonban néhány harmadik ország nem küldte meg időben létesítményeinek jegyzékét, és technikai problémák miatt késik az egészségügyi bizonyítvány kialakítása; mivel a kereskedelem megszakadásának elkerülése érdekében átmeneti intézkedésként egy további időszakot kell biztosítani az állati bél, gyomor és hólyag behozatalára e harmadik országokból; mivel ilyen esetekben az érintett harmadik országok illetékes hatóságainak igazolniuk kell, hogy a bél, gyomor és hólyag előállítása megfelelő higiéniai feltételek mellett történt;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok engedélyezik az e rendelet mellékletében felsorolt létesítményekből származó állati bél behozatalát.
(2) Az állati bél behozatala továbbra is az elfogadott közösségi állat-egészségügyi rendelkezések hatálya alá tartozik.
2. cikk
A harmadik országokban található, de a mellékletben említett jegyzékben nem szereplő létesítményekből az 1999. március 31-ig terjedő átmeneti időszakban a tagállamok engedélyezik az állati bél, gyomor és hólyag behozatalát, de csak azon esetben, amennyiben a harmadik ország illetékes hatósága igazolja, hogy a bél, gyomor és hólyag előállítása megfelelő higiéniai körülmények között történt.
3. cikk
Ezt a határozatot 1999. január 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 1999. január 27-én.